Integrált kommunikáció

Fogalma: (D. Gayeski és E. Woodward 1996.) a kommunikáció menedzsment új modellje, amely elemzési, kommunikációs és értékelési technikák integrált, több aspektusú koordinált alkalmazása, amely egyesíti magába az információs, az irányítási, az együttműködési, üzleti folyamattervezési, visszacsatolási és ösztönzési módszereket a munkahelyen nyújtott emberi teljesítmény fejlesztése érdekében abból a célból, hogy a szervezet megvalósíthassa megfogalmazott küldetését és jövőképét.

Schultz vízesés-modellje (1990)

Vállalati misszió vagy Vízió – Általános üzleti terv – Az egységek marketingterve – Az egységek kommunikációs terve és céljai – Kommunikációs stratégiák: Hirdetés (- hirdetési célok – hirdetési stratégia – hirdetési taktika), Public relations, Értékesítési promóció, Direkt marketing, Csomagolás és grafika

Az átfogó kommunikációs programok tervezése és megvalósítása során a vízesés alapgondolatára építve a stratégiai terveket és döntéseket a felső vezetés hozza meg, és ezekből az alapdöntésekből vezetik le az alsóbb szintű döntéseket, megoldási alternatívákat. Így a tényleges cselekvési programok az általános célok és stratégiák „folyományai”. A felső vezetés dolgozza ki a vállalat globális céljait, a missziót vagy víziót. Ebből származik az általános üzleti terv, ennek alapján történik a piacok kijelölése, a termék-innováció, a pénzügyi célok meghatározása, majd a marketingtervek kidolgozása.

A marketingterv tartalmazza a különböző termékek értékesítésére, a belőlük származó nyereségre vonatkozó célokat, a piaci behatolás mértékét, az ellátandó földrajzi területeket, az elosztási rendszert, az árpolitikát stb.

Az egyes egységek kommunikációs terve a marketingtervből vezethető le. Korábban ennek fókuszában a reklámterv állt, mára megnövekedett a public relations, a direkt marketing és CRM szerepe.

A kommunikáció akkor szolgálja a vállalati célokat, ha minél kisebb meddőszórással éri el a célközönséget. Ezen felül a költséghatékonyság szempontjából az is fontos, hogy valamennyi kommunikációs tevékenység az alapstratégiára épüljön. A vízesés-modell világosan mutatja, hogy pl. egy hirdetés a korábbi döntéseknek a következménye, és koordinálni kell a public relations, az értékesítési promóció és a direkt marketing kommunikációs eszközeivel.

IC tervezését az alábbi folyamatok kialakításával kell kezdeni:

1. A marketingkommunikációs célok kitűzése, a funkcionális csoportok részéről a szükséges inputok megjelölése.

2. A kommunikációs szolgáltatók tájékoztatása ezekről a célokról, a hozzájárulásuk igénybevétele.

3. Az elsődleges kommunikációs stratégiák megállapítása – a cél kiválasztása, az üzenetstratégia megfogalmazása és időzítése.

4. A kommunikációval kapcsolatos felelősségek kijelölése a különböző szakosodott csoportok számára.

5. A folyamat koordinálása és annak biztosítása, hogy minden szakértői csoport tisztában legyen azzal, hogyan hajtják végre az egyéb szakágak a megállapodás szerinti terveket.

Az integrált kommunikációs megközelítés esetén a hangsúly a megoldandó problémára helyeződik, és érvényesül a különböző kommunikációs eszközök közötti szinergia.

Az IC előnyei

Csökkenő marketingkommunikációs költségek, különösen érvényes ez az ügyleti (tranzakcionális) költségekre. Biztosítja a tömegmarketingről a célzott marketingre és a kommunikációra való áttérést, a lefedettséget célzó tömeghirdetések helyett az irányított kommunikációt teszi lehetővé.

Szinergiahatás, melynek komponensei:

- Konzisztencia (Konzisztensnek kell lenniük a különböző célcsoportokat megcélzó reklám és PR kampányoknak. Csak az olyan, jól felépített image képes együtt tartani a különböző elemeket, amelyek kommunikációs összetevői ugyanazt mondják)

- Kölcsönhatás (Az interaktív kommunikációs képes kölcsönhatásokat indikálni. Ehhez adatbázisok és a kérdések-válaszok kezelésére rendszerek kidolgozása szükséges.

- Misszió (A szervezet misszióját valamennyi alkalmazottnak ismernie kell, és el kell fogadni, és a közös az érték- és normarendnek megfelelően kell viselkednie. A teamekben több szakterület specialistái dolgoznak, közös gondolkodás komplex elemzést, differenciáltabb problémalátást tesz lehetővé, több eredményre vezet)

Vevőkapcsolat menedzsment (CRM)

A profitmaximalizálásnak számos eszköze van:

- a termékfejlesztés

- a hozzákapcsolódó szolgáltatások minőségének javítása

- a vevők elégedettségének növelését és a hozzú távú kapcsolatok kialakítását célzó Customer Relationship Management.

A CRM a vállalati támogató folyamatok egyik legfontosabb eleme, mert a fogyasztói érték növekedése, a cégérték növekedését is hozza magával, és ez került a vállalati stratégiák fókuszába.

A CRM a vállalat jelenlegi és potenciális ügyfelei szükségleteinek feltárására és megértésére irányul, olyan profitmaximalizálást célzó üzleti stratégia, amelynek lényege, hogy a vállalat átfogó képet igyekszik kapni az ügyfeleiről, hogy minél szorosabbra fűzhesse velük kapcsolatát.

A CRM résztevékenységei:

- a vásárlóval kapcsolatos információk feltérképezése, egyesítése

- programok szervezése a lojalitásuk erősítésére

- az egyes vásárló igényeire szabott szolgáltatás és termékkínálat kialakítása

- rés-elemzésekkel a rendszer diszfunkcióinak kiszűrése

- naprakész és részletes kép biztosítása minden marketingtevékenységről

- a piaci feltételek nyomon követése

CRM mint üzleti folyamat integrálja és rendszerezi a vállalat és az ügyfelek közötti interakciókat, összegyűjti, értelmezi és felhasználja az ügyfélről szóló információkat, feldolgozza és felhasználhatóvá teszi a piac változásait leíró adatokat, támogatja a termék- és szolgáltatásfejlesztést, a kereskedelmi tevékenységet, a vevőszolgálatot, és a teljeskörű vállalati működést. Végső célja: az értékesítés hatékonyságának növelése, gazdasági eredmény elérése, így önmagában nem jelent teljesen új technikákat, de új eleme a vevők egyedi kezelése.

A CRM rendszert alkalmazó vállalatok a termék-centrikus szemlélet helyett integrált kommunikációs megközelítést alkalmaznak, amely az ügyfélre figyel, és összehangolja a kommunikációs, értékesítési és ügyfélszolgálati tevékenységet.

A vállalat a CRM segítségével a termékbemutatótól a lojalitásig vezető hosszú úton végi kapcsolatban marad a vevővel. Célja: a kapcsolatok optimalizálása.

CRM alkalmazásának előnyei:

- az interaktív ügyfélkapcsolat növekvő árbevételt eredményez

- növekszik a sikeres üzletek száma, mert az interaktivitás segítségével korán kiszűrhetők a bizonytalan ügyletek

- az ügyfél jobb megismerésével nő a bizalom, s vele együtt a fedezet, az árut reális értékén adhatjuk el

- az ügyfelek megelégedettsége is növekszik, ha saját értékrendjük és igényeik szerint alakítható a termék/szolgáltatás

- csökkenő adminisztrációs költségeket jelent a naprakész elektronikus adatbázisokban rögzített ügyfélkör elérése, tesztelése

CRM bevezetése

- A célkitűzések és a cél elérését szolgáló stratégiai lépések meghatározása. A stratégia tervhez kapcsolódik az ügyfélkapcsolatokat szabályozó kommunikációs üzleti terv elkészítése. Az ügyfélanalitika (vevőérték-modell) alapján olyan adatbázis hozható létre, amely valamennyi fontos jellemző (demográfia, fogyasztói szokások, életstílus stb.) alapján vevőspecifikus kommunikációt, értékesítést tesz lehetővé.

- A teljes marketingkommunikációs folyamat feltérképezése lehetőséget ad a tervezés, végrehajtás és az értékelés (input, output, outcome) a korábbi gyakorlatánál objektívebb mérésére. A CRM támogatja a vállalatnak a környezet gyors változásához való alkalmazkodását, a változások menedzselését és a technológiailag támogatott fejlődés irányában segít elmozdulni a vállalatot.

- A CRM bevezetése egy automatizálási audittal kezdődik, amely során meghatározzák az üzleti funkciókat, a technikai paramétereket. Gyakori hiba, hogy olyan folyamatokra is kiterjed az automatizálás, amelyek feleslegesek. Mindenek előtt fontos az érintettek körének: menedzsment, marketinges, ügyfélreferens, pr-menedzser stb. meghatározása. A marketing pr-rel együttműködve biztosítható az eszközök és a célcsoportok integrációja is.

- A felső vezetésben szemléletváltásra van szükség a CRM bevezetéséhez, hogy hatékony eszköznek tekintsék, ne pusztán technikai kérdésként kezeljék. Igazolni kell, hogy bevezetésével az üzleti stratégiákhoz, döntésekhez szükséges információs bázist nyer a menedzsment, a CRM mérhető módon javítja az eredményeket és költséghatékony.

- A CRM adatbázishoz a vállalati infotechnológiának biztosítania kell a rendszerintegrációt, a hálózati kompatibilitást és az adatszinkronizálást. Tekintettel kell lenni a későbbi fejlesztési igényekre is, és törekedni kell a felhasználóbarát rendszerek megtervezésére és kialakítására.

Az alkalmazás előtti tesztelések során feltárható a folyamatok változtatásának szükségessége. A költségtervezéskor számolni kell a felhasználók képzési költségeivel. A humán erőforrás tervezésekor pedig figyelemmel kell lenni az egyéni motiváltságra is.

- A CRM-re való áttérés a korszerű információgazdálkodás elvei szerint szükségessé teszi a rendszer-adminisztrációt, a rendszer működésének folyamatos figyelését, az információkhoz való hozzáférés tesztelését, az információk frissítését. A menedzsment számára jelentést kell készíteni a mérésekről.

Issues management

Az issues management (közügyek kezelése, közügymenedzsment) bepillantást enged a szervezetek és érdekgazdáik kapcsolatába, és azokba a megismerési folyamatokba, amelyek az egyéni véleményformáláshoz, döntésekhez és cselekedetekhez vezetnek.

Főbb területei:

- Kommunikációs tevékenység: A kulcsfontosságú külső érdekgazdák (pl. média, részvényesek, kormányzati tisztviselők, ellenőrző szervek, általános közvélemény és a fogyasztók) informálására szolgál, segítségével a vállalat el tudja érni célcsoportjait, és képes megváltoztatni azok attitűdjeit, hiedelmeit és prioritásait. Az issues management figyelmezteti a szervezeteket a környezetükben egymással versengő érdekekre, azonosítja az előnyöket és a lehetséges ellenállás mértékét, majd megkeresi az érdekek összeegyeztetésének lehetőségét.

- Issues monitoring (az ügyek folyamatos megfigyelése): Az issues management pontos és időszerű információkat szerez be a környezetről a szervezetek számára, melyek segítségével azok a tervezési szakaszban meg tudják ítélni, hogy mely tényezők játszanak szerepet a szervezet környezetének alakításában. Ezekből az adatokból továbbá az is megállapítható, hogy a vállalat céljai és működési elvei megfelelőek, vagy változtatásra szorulnak.

- Kötelezettségek teljesítése: Az issues managementnek segítenie kell a vállalatokat a közélet szereplőivel (törvényhozó- és szabályozó szervek, más vállalatok, kereskedelmi szövetségek és egyesületek) való interakciók során. A vállalatoknak a szociális felelősségre vonatkozó irányelvekre van szükségük, melyeket a stratégiai menedzsment segítségével fordítanak le belső akciókká. A közügyek stratégiai kezelése lehetővé teszi a külső környezet változásaihoz igazodó üzleti tervek kidolgozását. Az issues management segítséget nyújt a társaságoknak a környezetükben lezajló hatalmi harcokban való részvételben, és abban, hogy megtalálják az érdekeiknek leginkább megfelelő változtatási módokat. (Konszenzus-teremtés folyamata)

- Stratégiai tervezés: A vállalatok akkor tudnak leghatékonyabban reagálni a környezet változásaira, amikor a kulcsfontosságú érdekgazdák még nem aktívak, ezért hoztak létre olyan figyelmeztető rendszereket – issues manager teameket, amelyek segítségével a szervezetek a lehető leghamarabb képesek lesznek a külső folyamatokba való beavatkozásra. Az issues managereknek tehát előre kell jelezniók a központi jelentőségű ügyeket és az érdekgazdák álláspontjában várható változásokat, majd ezeket az információkat fel kell használniuk a kommunikációs kampányok és a stratégiai tervezés során. Az issues management tehát feltérképezi a szervezet jövőjét és üzleti lehetőségeit, vagyis nem csupán a túlélés hatékony eszköze, hanem piaci előnyt is biztosít a vállalat számára.

Az issues management folyamata

Az issues managerek a társadalmi problémákban való részvételre és a vállalat reakcióira helyezik a hangsúlyt. 3 taktikát követhetnek:

- alkalmazkodás a külső nyomáshoz

- erőpolitika alkalmazása, az érdekek agresszív érvényesítése, a környezetben előidézett változások ellenőrzése

- az összhang megteremtésére törekvés, a különböző érdekek összeegyeztetése.

Megfelelő egyensúly: ha vállalat nyereséges és meg tudja teremteni saját érdekei és a különböző érdekgazdák álláspontja közötti harmóniát.

Tervezési folyamat

A tervezési fázis az ügyek és az érdekgazdák azonosításával kezdődik. Az IM felhasználja a vállalat imagét, a társadalmi konszenzust a különböző érdekgazdákkal való harmonikus kapcsolat megteremtésére. Ehhez az érdekek kiegyensúlyozására való hajlandóság szükséges.

Az üzleti terv rendelkezik a pénzügyi, anyagi és emberi erőforrások felhasználásáról a profit maximalizálása érdekében. Az üzleti tervet a nyilvánossági politika terve támasztja alá, mely rögzíti, hogy mikor és hogyan kell alkalmazni a kommunikációs eszközöket, milyen taktikai megfontolásokat kell érvényesíteni az érdekek összeegyeztetése érdekében.

Az issues managereknek fel kell tárniuk a felmerülő ügyeket, elemezni azokat, az eredményeket pedig be kell építeni a stratégiai tervbe. A stratégiai tervek és a vállalati tevékenység sokkal eredményesebb, ha alkalmazkodik a közérdekhez.

Az issues management gyakorlati megvalósításának szintjei:

-Makroszint: a szervezetek környezetükkel kialakított kapcsolatára koncentrál, a konszenzus és alkalmazkodás sajátos kölcsönhatásait magyarázza

-a csoportokat összekötő kötelékek: minden rendszer kap és kibocsát információt, befolyásolja mind a belső, mind a külső környezetét.

-egyéni szint: azokat a kognitív folyamatokat foglalja magába, amelyek segítségével az emberek befogadják az információkat, érzékelik a befolyásolást és reagálnak ezekre.

Grunig és Hunt: Kétirányú aszimmetrikus PR modell: a vállalat a közönség elemzése, a visszacsatolás és a stratégiai kommunikáció segítségével képes a kulcsfontosságú érdekcsoportokkal elfogadtatni politikáját, de gyakran folyamodik manipulatív eszközökhöz. Kétirányú szimmetrikus modell előnye: harmóniát teremt a vállalat célcsoportjaival való kapcsolatában, biztosítja az információk szabad áramlását, a meggyőzés eszközével él.

Grunig: a magas problémaérzékenységgel, magas beavatkozási készséggel rendelkező csoportok hajlandóak leginkább az egyes ügyekkel kapcsolatos aktív kommunikációra, az ügyekkel kapcsolatos határozott vélemény kialakítására. Szerinte az aktív közvélemény-csoportok többet tudnak az egyes ügyekről és könnyebb őket elérni kommunikáció segítségével, mert keresik az információt, ugyanakkor nehezebb őket meggyőzni, mert információigényüket több különböző forrásból elégítik ki. A passzív célcsoportok nem keresik az információt, ezért nehezebb velük kommunikálni, de ha eléri őket egy üzenet, nem annyira állnak ellen a meggyőzési kísérleteknek, mint aktív társaik.

Broom (1977): szerint akkor beszélhetünk PR problémáról, ha a vállalat és kulcsfontosságú célcsoportjai egymással ellentétes nézeteket vallanak. A gap(rés)elemzések segítségével lemérhető a különbség a vállalat saját magáról alkotott képe és a környezetben kialakult kép között, megállapítható, hogy hol vannak problémák, és azok hogyan oldhatók meg. A két kép közötti különbség csökkenthető, ha a vállalat változtat politikáján, vagy információval látja el a környezetet annak érdekében, hogy azok megalapozottabb képet alkothassanak a szervezetről. Azok a vállalatok, amelyek kétirányú kommunikációval dolgoznak, valószínűleg sokkal sikeresebbek lesznek környezetükben, mivel ezeknek a vállalatoknak az egyensúlyra való törekvését a külső érdekcsoportok is becsülik, ezért megnő a közvéleményre gyakorolt befolyásoló hatásuk. Azok a szervezetek, amelyek nyitottak a társadalmi felelősségükkel szemben kívülről támasztott követelmények irányába, könnyebben alakítanak ki harmonikus kapcsolatot az érdekcsoportjaikkal.

A szervezeti kultúra és az emberi tényező szerepe

A szervezetek sikere elsősorban a szervezeti felépítés, a kultúra és a személyzet minőségének függvénye. Az, hogy egy vállalat mennyire tudja kezelni a környezetben dúló harcokat, nagyban függ a vállalati légkörtől és kultúrától (mivel ezek határozzák meg az információ felvétel, feldolgozás, illetve a külső és befolyásolás módját). Egy szervezet működőképességét alapvetően befolyásolja, hogy a bizonytalanság és a véletlenszerűség milyen gyakori jelenségek. Minél nagyobb a bizonytalanság, annál több forrást hajlandó a vállalat információkeresés céljára fordítani. (Bizonytalanság megszűntetésének igénye).

Huber és Draft (1987) vizsgálták, mi befolyásolja a vállalatok környezetfigyelő, információ beszerző, elemző és felhasználó tevékenységét. Két változót emeltek ki:

- Komplexitás: azoknak a tényezőknek a száma, melyeket a vállalatnak az információ feldolgozása során figyelembe kell vennie. Minél összetettebb egy szituáció, annál több ilyen tényezőt kell figyelembe venni. Elemei: számosság (a környezetbe fellelhető összetevők száma), változatosság (a változók közötti különbségek), interdependencia (kölcsönös függőség).

- Információterhelés: a szükséges vagy rendelkezésre álló információmennyiség és ennek beszerzésével és feldolgozásával kapcsolatos nehézségek. Elemei: mennyiség (egy időegység alatt befogadott üzenetek vagy szimbólumok száma), félreérthetőség (az egyes szimbólumok és üzenetek többféle értelmezési lehetősége), változatosság (az információáram komplexitása és turbulenciája).

A problématérkép elkészítéséhez szükséges vizsgálatok

Az issues management egyik lényeges kihívása, hogy fényt derítsen a vállalat és külső érdekcsoportjainak kapcsolatában fennálló esetleges bizonytalanságra, és megkísérelje ezt csökkenteni. A bizonytalanság csökkentése során pontos, megbízható adatokat kell gyűjteni a környezetről. Ezt az információt a vállalati kultúrának és az adott ügy sajátosságainak megfelelően értelmezik. A vállalati kultúra befolyásolja, hogy mit tekintenek a vállalat szempontjából fontos ügynek, a kultúrát pedig befolyásolja, hogy a szervezeten belül mekkora az ügyek kezelésére a hajlandóság.

A bizonytalanság és az információk közötti kapcsolatot vizsgálva Krippendorf (1975) megállapította, hogy az üzenet által közvetített információmennyiséget az üzenet befogadása előtti és utáni bizonytalanság különbsége határozza meg.

Az információgyűjtő és –feldolgozó folyamatok tükrözik az adott szervezet információs igényeit. Az issues managerek feladata az adatok összegyűjtése, ügyek azonosítása és súlyozása, a prioritások megállapítása. Az információ-feldolgozó folyamat fontos elemei: gyorsaság, pontosság.

Az információ befogadásának, értelmezésének és hasznosításának módját a résztvevők személyisége, szaktudása és a vállalati légkör határozza meg. 

A stratégiai issues managementet 3 dolog jellemzi:

- aktivitás

- sürgősség felmérése

- megvalósíthatóság felmérése

Az, hogy ez a három tényező hogyan kapcsolódik össze a vállalati döntéshozatalban, képet ad a vállalat filozófiájáról és forrásairól. A vállalatok fontos jellemzője, hogy milyen erősségű ügy képes beindítani a válaszadási folyamatot. A vállalat válaszrekacióira két tényező van hatással.

- hogy a szervezet mennyire képes megérteni a problémát

- hogy saját véleménye szerint mit tud tenni ellene

(ha a vállalat úgy gondolja, hogy érti a problémát, és befolyásolni tudja, nagyobb lesz a hajlandósága a változtatásra)

A szervezeti reakciót befolyásolja, hogy milyen a vállalat saját hatékonyságáról és kompetenciájáról alkotott képe. Ezek a hiedelmek két különböző dimenzióban jelennek meg:

- komplexitás (Komplex elképzelések esetén nehéz a konszenzust megvalósítani)

- konszenzus szintjén. (Konszenzust akkor könnyebb megvalósítani, ha a vállalati koncepciók egyszerűek)

A szervezeten belül az issues management szerepét meghatározza:

- az érdekgazdákkal való konszenzus mértéke

- a szervezet változtatási képessége

- a változtatáshoz szükséges források nagysága

- a változtatási készség mértéke

A gondolati összetettség (egy személyes jellemző) megmutatja, hogy mennyire képesek az alkalmazottak az információfeldolgozási folyamat során felmerülő komplex kognitív feladatok kezelésére. Annak érdekében, hogy meg tudjanak birkózni az összetett problémákkal, a hatékony vállalatok folyamatosan változtatják a döntéshozó teamek összetételét. A bizonytalanság csökkentését szolgálja a környezettel kapcsolatos információk folyamatos beszerzése és szervezeten belüli szétosztása is.

Grunig szerint a vállalatok hatékonyabban tudnak érdekgazdáikkal kommunikálni, ha tisztában vannak azok ismereteivel és hiedelmeivel, felderítik a problémákat és megtervezik azok megoldását.

A kommunikációs kampányokat követően az értékelő kutatás alapján megítélhetjük, hogy mennyire érti meg a közvélemény a vállalatot, illetve, hogy a szervezet mennyire képes megérteni a közönséget. Megtudhatjuk, hogy az adott kommunikációs törekvés javította-e a közvélemény vállalatról kialakított képét, illetve jobban érti-e már a szervezet a célcsoportjait?

Hasznos információkat nyerhetünk a különböző jelentések áttanulmányozása során is. A műszaki vagy jogi változások szervezetre gyakorolt hatásának megértésére a teamekben a vállalat számára kulcsfontosságú szakterületekről is bevonnak munkatársakat. Ha magas a törvényhozó vagy szabályozó környezettel szembeni bizonytalanságérzés, célszerű a kétoldalú kommunikációs modellek alkalmazása. (Grunig, 1989)

Egyéni változók: Az elemzéshez meg kell értenünk az egyén szerepét az adott párbeszédben. A vélemény individuális dolog, még akkor is, ha általánosításával a csoportvéleményre következtethetünk. A felmérések során egyéneket kérdezünk meg, és azután általánosítunk. Az issues kommunikáció egyéni nézőket, hallgatókat és olvasókat befolyásol. 

A kutatás során felderíthető, hogy milyen tényezők hatására fogadnak el, illetve utasítanak el emberek információkat, engednek vagy állnak ellen egyes befolyásoló törekvéseknek. Grunig: a nyilvánosság a magas problémaérzékenység, alacsony konfliktusérzékelés és magas beavatkozási készség következtében hajlamos az egyes ügyekről kommunikálni. A szervezetek és érdekgazdáik közötti kapcsolatot megronthatja, ha az információ csak egy irányba folyik. Ha az információ szabadon áramlik közöttük, akkor csökkenthető a bizonytalanság, a kapcsolat tartóssá válik, a felek megvitathatják a dolgokat és ezáltal jobban megérthetik egymást.

Az issues management mint válságmegelőző stratégia

Az issues management a válságtervek előkészítő szakaszában értékes adatokat szolgáltat a potenciális válságokokról és helyzetekről, segít az egyes szinteken elvégzendő feladatok azonosításában.

A nyilvántartásban célszerű követni az alábbi sémát:

1. Probléma/feladat megjelölése 2-3 mondatban (jellege, kiterjedése, következmények)

2. A helyzet felvázolása (szervezet mit fog, mit nem fog tenni, tömör vélemény)

3. Következtetések (az ügy szervezetre gyakorolt hatásainak bővebb ismertetése)

4. A kulcsfontosságú érdekgazdák meghatározása

5. Kulcskérdések és válaszok (hasznos útmutató)

6. Felelősség/felülvizsgálat (emlékeztető – ki a felelős a feladatért, mikor hagyták jóvá, mikor vizsgálták felül)

Válságok általános jellemzése

Válság: az egyén, csoport vagy a társadalom életében jelentkező súlyos zavar, nehéz helyzet, amelynek kimenetele lehet pozitív és negatív is. A válsághelyzet olyan szituáció, amikor a katasztrófa bekövetkeztének 50%-nál nagyobb a valószínűsége. A krízis a válság döntő fordulata, amikor még a súlyos események elkerülhetők. A válságkommunikáció a válságok megelőzésére, a bekövetkező negatív hatások mérséklésére, a normális működési állapot mielőbbi visszaállításának elősegítésére és az image védelmére irányul.

A válság súlyosságát a közvélemény informáltságának függvényében ítéli meg, az információk hitelességét a hírforrás presztízse erősíti vagy gyengíti. A válsághelyzetbe került vállalat abban érdekelt, hogy mielőbb korrekt, felelősségteljes információval lássa el a sajtót és saját közvéleménycsoportjait. A válságkommunikáció célja, hogy csökkentse a válságról kialakult képzetek és a valós helyzet közötti ún. kritikus teret.

A befogadói szituáció és reakció jellegzetességei válsághelyzetben

Az információhiány bizonytalanság-érzetet kelt, a félelmet a tehetetlenség érzése váltja ki elsősorban. A válságkommunikáció tervezésekor építeni kell az ember azon törekvéseire, hogy maga is igyekszik a helyzet és önmaga kontrolljára, és a negatív hatások csökkentésére. Legjellemzőbb viselkedési formák válsághelyzetben: tolerancia (passzív), beletörődés (passzív), kontrollálás (aktív). Válságstáb összeállításakor, vezetői felkészítéskor fontos az egyéni reakcióképesség vizsgálata.

Kontroll-reakció: megkísérli a veszélyt és annak káros következményeit minimalizálni.

Válsághelyzetek csoportosítási szempontjai:

- az előrejelzés lehetősége (legkorlátozottabb hirtelen (kemény) válság esetén, amelyet váratlan esemény, katasztrófa okoz. Gyenge (puha) válságot rendszerint a szervezet belső ügyei okoznak, és a belső erőforrások átcsoportosításával kezelhetők.  A lopakodó válság korán prognosztizálható, mivel főleg társadalmi folyamatok diszfunkciói váltják ki, pl. infláció)

- a válság alanya szerint (a helyi válságok gyorsan exkalálódnak, a globális válságok elől a helyi és a regionális közösségek sem tudnak elzárkózni pl. gazdasági recesszió, üvegházhatás, ózonlyuk stb.)

- jellege (lehet gazdasági pl. tőkehiány vagy munkanélküliség miatt, vagy politikai pl emberi jogok korlátozása, belső anarchia miatt. A kettő összefügg egymással

- időtartam szerint (gyors, elhúzódó, ciklikus)

A válságok szakaszossága (válsággörbe)

Minden válság időtartama véges, ezen időn belül intenzitása változó, és ismétlődhet. Az eset súlyossága és az idő elhúzódása egy alap sinus-görbével írható le, ettől bizonyos torzulást mutat a gyors lefolyású, az elhúzódó és a ciklikus válság görbéje.

Szakaszok:

- veszély

- kialakulás

- emelkedés

- tetőpont

- hanyatlás

- megoldás

Válságkezelés

A hatékony válságkezelés tervezett, ez lehetőséget nyújt a gyors és határozott cselekvésre, a technikai irányítás visszanyerésére, és az érintettek hiteles, felelős tájékoztatására.

A tervezés (megelőzés, elhárítás) fő lépései:

- állandó készenlét a veszély felismerésére (monitoring)

- a válság tüneteinek időbeni észlelése

- a kiváltó eseménysor feltárása

- megoldási alternatívák kidolgozása

- optimális döntés kiválasztása

- felkészülés a válság kibontakozásának megállítására

- a válságterv következetes végrehajtása

- a bekövetkezett károk csökkentése

- az eredeti állapot mielőbbi visszaállítása

- a megoldás értékelése, a tapasztalatok összegzése

Válságszintek

I. szint: helyi események/ügyek: rögzítsd/cselekedj! – jelents! – kövesd nyomon!

II. szint: komolyabb események/ügyek: adj tanácsot! – cselekedj! – tájékoztass! – kövesd nyomon!

III. szint: veszélyben a működés: jelölj ki válságstábot! – adj tanácsot! – cselekedj! – tájékoztass! – menedzselj! – kövesd nyomon!

IV. szint: nagyobb zavaró/kártékony események/ügyek: vezetői krízismenedzsment csapatot építs! – legyen főhadiszállásod! – tartsd kézben az információáramlást! – cselekedj! – menedzselj! – kövesd nyomon! – készíts krízis utáni stratégiákat!

A válságkezelés gyakorlata

Válsághelyzet 4 kategóriája:

- technológiai jellegű (pl. tűz)

- konfrontációból adódó (érdekellentét)

- rosszindulat okozta (pl. szabotázs)

- vállalatvezetési hibákból eredő

A klasszikus válsághelyzetben a válság négy összetevőből áll:

- kiváltó ok

- fenyegetettség megjelenése

- nem kontrollálható helyzetek kialakulása

- azonnali figyelem érvényesítésének szükségessége

A válságkommunikáció legfőbb szereplője az ember, és válsághelyzetekben az emberek többsége pánikba esik, ami súlyosbíthatja a kialakult helyzetet. A megfelelően kiválasztott és felkészített stáb mérsékelni tudja a pánikot, és racionális döntéseket képes hozni.

A válságok dokumentációja

A válságkezelő intézkedéseket kiváló dokumentációs háttérrel kell kiegészíteni: termelési és értékesítési adatokat, az összes fontos tárgyalás emlékeztetőjét, jegyzőkönyvét stb.

A vállalatok dolgozói csak megfelelő írásos utasítás alapján tanúsítják a tőlük elvárt viselkedést. (kinek miről van joga nyilatkozni, ki kell értesíteni stb.)

Írásos dokumentumok fontos része a vállalat szervezeti felépítése telefonjegyzékkel, térképpel. Általános útmutatók (pl. nyilatkozási alapelvek) segítik konkrét esetekben, kérdésekben az állomány eligazodását.

A válságterv módszertani elvei

A termelés és az értékesítés szempontjából válság akkor van, ha a termelésben és/vagy az értékesítésben tartósan zavarok mutatkoznak. A válságok definiálásakor fel kell mérni az egyes bekövetkezhető eseményeket, súlyosságukat, valószínűségüket, és ennek alapján meghatározni, hogy milyen teendők kerüljenek be a válságmenedzselési és krízis kommunikációs tervbe.

Válságkezelő csoport (Crisis Management Team CMT) összeállításának sémája:

- ügyvezető igazgató

- jogi végzettségű szakember

- pénzügyi tisztviselő

- pr szakember

- marketing menedzser

- személyügyi menedzser

- termelési vezető

- biztonsági főnök

- az adott tevékenységért felelős vezető

A CMT állandó összetételű és az elvi döntések meghozatalával foglalkozik. Kizárólagos hatáskörébe tartozik a külső kommunikáció, amely a sajtón túl lefedi a részvényeseket, üzleti partnereket, versenytársakat, kormányzati kapcsolatokat is.

Válsággal kapcsolatos akciókat végző csoport – Crisis Action Team (CAT): végzi a gyakorlati munkát, kommunikál a dolgozókkal, meghozza a helyszíni döntéseket, a helyszínen intézkedik, biztosítja, hogy a döntéshozóknak ne kelljen a helyszínre rohangálni.

Válság súlyosságának meghatározása:

- problematikus: normálistól eltérő üzletvitel, amely eléri/meghaladja a válságküszöböt a CMT saját értékelése szerint

- kritikus: olyan jelenségek, amelyek nem érintik közvetlenül az adott piacot, de hosszú távon nagyobb fennakadást okozhatnak

- válságos: olyan események és helyzetek, amelyek megbénítják a cég fő üzleti tevékenységének folyamatosságát.

- katasztrofális: a cég tulajdona, létesítményei nagyfokú károsodása, megsemmisülése, személyi sérülést/halálesetet okozó események.

A gyakorlati életben a súlyosság és a gyakoriság a legjelentősebb tényezők a válságterv szempontjából.

Alapvető követelmény a válságtervvel kapcsolatosan a működőképesség. A tervnek képesnek kell lennie lehetőleg a válság megelőzésére, illetve a válság „áttöréssé” fordítására. Ez megköveteli a rendszer folyamatos aktualizálását, ellenőrzését, kiigazítását. A válság központot magas technikai felszereltség és jól kiépített, naprakész dokumentációs háttér jellemzik. Válságkezelésre jól elkülönített, megfelelő méretű költségvetést kell allokálni.

Mindezek után rá lehet térni a rendszer konkrét tesztelésére. Szimulált helyzetekben ellenőrizni kell a terv működőképességét. Itt nem csak próbariadókról van szó, hanem az egyes válságtípusoknál előre meg kell határozni a célokat, az eredmények elérésének kritériumait, a kulcsterületek jellemzőit, és a sikertényezőket. A forgatókönyv alkalmanként változik, a tesztelés a rendszer gyenge pontjaira koncentrál. Az ellenőrzés eredményeit dokumentálni kell, tanulságok levonása, javaslattétel, kiigazítások. Szükség van a kulcsszereplők (teljes menedzsment) folyamatos képzésére, szimulált válságok tanulmányozására és tanulságok levonására.

Válságokra való felkészülés „aranyszabályai”

1. a válságokra számítani kell

2. a munkatársak attitűdjeit, szemléletmódját folyamatosan alakítani kell

3. az azonnali cselekvést igénylő válságok körét meg kell határozni

4. egyeztetni kell a külső és belső erőforrásokat és felhasználási módjukat

5. intézkedések a belső és külső spekuláció megelőzésére: korai és gyakori tájékoztatás a belső közönség és a média számára. Csak ismert és ellenőrzött tényeket szabad közölni. A károsultak iránt empátiát kell tanúsítani, és ismertetni kell, miként kívánjuk helyre hozni a kárt.

6. válságstábot kell létrehozni, és biztosítani a tréning lehetőséget. A válságstáb köré tanácsadói hálózat felállítása célszerű.

7. válság idején a szervezet egyedüli információforrása a szóvivő, bonyolult műszaki probléma esetén egy műszaki szakértő/szóvivő bevonása szükséges. A szóvivő állandó elérhetőségét és médiaszereplésekre való felkészítését biztosítani kell.

8. Naprakész listákra van szükség, melyen szerepelnek a helyi hatóságok, helyi önkormányzati vezetők, parlamenti képviselő, érdekképviseleti vezetők, menedzsment tagjai

9. a telephelyek, helyi vezetők felkészítése kompetenciájuk tudatosítását és döntésképességük fejlesztését szolgálja.

10. folyamatosan ellenőrzött és korrigált adatbázis a szervezetről: központi iroda, tevékenységi kör, forgalmi adatok, kulcsvezetők, telephelyek, alkalmazottak száma, gyártási folyamat, biztonsági intézkedések stb.

11. nyitott és működő információs csatornákra van szükség. Az információ gyűjtés, feldolgozás közlés szabályozása. Információs hierarchia kialakítása. Egyeztetett nyilatkozatok. Az első nyilatkozat az esemény megtörténtének és hatókörének bejelentése, a meghozandó sürgős intézkedések közlése.

12. Az értesítendők folyamatos tájékoztatása (saját alkalmazottak, vevők, szállítók, hatóságok, bankok, részvényesek, ágazati érintettek).

13. Figyelemmel kell kísérni a válság lefutását, fontos a veszélyek időbeni felismerése pl. a média az esetet összefüggésbe hozza más ügyekkel, felerősítve ezzel a válság kiterjedését, bírósági eljárás van kilátásban, politikai felhangot kap az ügy, az elégedetlen alkalmazottak vonzzák a sajtó érdeklődését.

14. a válságkezelés értékelésekor kiemelten fontos az emberi tényező vizsgálata.

15. a válságstáb vezetőjének és szóvivőjének naplója tartalmazza a történtek dokumentálását: mi történt, kit értesítettek, milyen prevenciós tevékenységet végeztek.

A sajtó kezelése

A média érdeklődését vonzzák a válságok és katasztrófák, a dolgok rendes menetétől való eltérés, ezek az események fokozott hírértékkel rendelkeznek.

Mindenféle válsághelyzetben a pr osztály alkotja a vállalat pajzsát, őket érik a támadások, tőlük követelnek információt. Erre való figyelemmel fontos néhány általános, írásban is rögzített alapelv összegyűjtése. Nagy meggyőző erővel bír a személyes kommunikáció, amelyben az ügy és az érintettek fontosságától és számától függően vesznek részt a szervezet menedzsmentjének kijelölt, és az ilyen esetekre felkészített képviselői, de gondolni kell a tágabb közvélemény tájékoztatására is, amit viszonyt csak közvetett eszközökkel lehet elérni. Ennek formái is eltérőek lehetnek:

a) irányított: saját médiális eszközök (tájékoztató kiadványok, röplapok, hírlevél, plakátok, Internet stb) és a tömegkommunikáció segítségével (fizetett közlemények, mellékletek)

b) nem irányított: a sajtó érdeklődésére, szelekciós szerepére és tükrözési mechanizmusára építve. A sajtóval kialakított korrekt kapcsolat csökkenti az üzenet torzulásának mértékét.

A pr iroda az egyetlen olyan testület, amely a médiával tarthatja a kapcsolatot a válság során, de a válságmenedzselő szervezet határozza meg, hogy mit kell és lehet közölni az újságírókkal. Ennek egyik módja a különböző válsághelyzetekre kidolgozott ún. egyeztetett nyilatkozat, amely biztosítja, hogy ne kelljen elzárkózni a válság kirobbanásakor azonnal jelentkező újságírók és érdekvédők kérdései elől, de egységes közlésekre kerüljön sor, amelyben biztosítják az érdeklődőket, hogy a szervezet felelősségteljesen dolgozik az ügyön, és a tények ismeretében készséggel áll a nyilvánosság rendelkezésére.

Amit nem szabad tenni a médiával való kapcsolattartásban:

- megkísérelni bárkit is hibáztatni.

- nagy érzelmeket kimutatni a média képviselői előtt. Ez pánikot okozhat, különösen TV-n keresztül

- a becsült kár- és veszteség-értékeket kiadni pontosságuk beigazolódása nélkül

- megkísérelni félrevezetni a médiát, vagy tényeket elpalástolni. Soha nem szabad hazudni

- személyekre vonatkozó információkat kiadni. Legyünk tekintettel a személyes jogokra és a bizalom elvére, különös tekintettel az áldozatok nevére

- Bármivel kapcsolatban találgatni, vagy nem igazolt információkat kiadni. Ide értendők a válság okával, a károk nagyságával, és a normális tevékenység visszaállításához szükséges idővel kapcsolatos feltételes kijelentések.

Fel kell készíteni az alkalmazottakat, hogy minden kérdést a pr irodába irányítsanak, ahol tanácsot kaphatnak a kapcsolattartásról. Senki más nem nyilatkozhat a katasztrófáról. A pr iroda a CMT által jóváhagyott nyilatkozatot tesz a helyzetről, és utasítja a recepcióst, hogy a média érdeklődését a sajtófőnök által kinevezett szóvivőhöz irányítsa.

A válságot és a katasztrófát azonnal követő sajtónyilatkozat mintája

- emlékeztető a sajtónyilatkozat elkészítéséhez (a tények szoros összegyűjtése, aktualizálása)

- milyen katasztrófa történt?

- milyen típusú az épület, amelyet a válság/katasztrófa sújtott? (iroda, gyár, raktár)

- hány ember tartózkodik ezeken a területeken?

- mit teszünk azért, hogy megtudjuk, mi történik?

- van-e sérülés, vagy még várjuk a rendőrség igazolását?

- később ismét lesznek nyilatkozatok, amennyiben további információk állnak rendelkezésre.

A média általános hatásmechanizmusa érvényesül a válsággal kapcsolatos hírek közlése alkalmával is, de bizonyos hangsúlyok eltolódnak, és a folyamatok lerövidülnek.

A válságkommunikáció tervezőjének alaposan ismernie kell a média hírközvetítő, véleményformáló szerepét és manipulatív lehetőségeit, valamint számítania kell a média önös érdekeire is (példányszám növelés, hallgatottsági és nézettségi mutatók).

A válságok/katasztrófák médiaprezentációja a közvéleményt különböző irányba mozdíthatja el:

- az érdeklődés felkeltésével más témákról eltereli a figyelmet

- az esettel kapcsolatban együttérzést, megértést, pozitív érzéseket válthat ki

- semlegesít, megszünteti a találgatásokat, gyanúsításokat

- megerősítheti a negatív érzelmeket, szembenállást válthat ki

A proaktivitás nemcsak a válságmegelőző pr-munkában szükséges, a sajtó kezelésében általánosan követendő szemlélet. Ez nemcsak annak megakadályozását célozza, hogy az újságíró maga egészítse ki a hiányos információkat (esetleg nem autentikus forrásokat felhasználva), hanem az újságíró munkájának megkönnyítését is: médiaközpont felállítása vagy infrastruktúra biztosítása, ellenőrzött írásos anyagok, ígéretek betartása.

A média-tréningek megkerülhetetlenek a felkészítés során. Célszerű kamera segítségével egyedül is gyakorolni, de a válságok kommunikálása komplex személyiség-fejlesztést igényel, amiben együtt kell dolgoznia pszichológusoknak, az újságíróknak és a válságmenedzsereknek.

